დანართი №2

სახელმწიფო აუდიტის სამსახურის ადმინისტრაციული სამართალდარღვევის ოქმის შენახვის, გამოყენებისა და აღრიცხვის წესი

მუხლი 1. ზოგადი დებულებები
ეს წესი შემუშავებულია საქართველოს ადმინისტრაციულ სამართალდარღვევათა კოდექსის, „მკაცრი აღრიცხვის ფორმების შესახებ“ საქართველოს კანონის მე-8 მუხლისა და „მკაცრი აღრიცხვის ფორმების ნუსხის, მკაცრი აღრიცხვის ფორმების რეგისტრაციის წესისა და მკაცრი აღრიცხვის ფორმების რეგისტრაციის ჟურნალის ფორმის დამტკიცების თაობაზე“ საქართველოს ეკონომიკისა და მდგრადი განვითარების მინისტრის 2020 წლის 31 აგვისტოს №1-1/345 ბრძანების საფუძველზე და აწესრიგებს სახელმწიფო აუდიტის სამსახურის (შემდგომ – სამსახური) ადმინისტრაციული სამართალდარღვევის ოქმის (შემდგომ – ოქმი) შენახვის, გამოყენებისა და აღრიცხვის საკითხებს.
მუხლი 2. ოქმის მომარაგება და დამზადება
1. სამსახური ოქმის ფორმებით მომარაგებას ახორციელებს დამოუკიდებლად.
2. ოქმის ფორმა მზადდება „მკაცრი აღრიცხვის ფორმების შესახებ“ საქართველოს კანონის შესაბამისად  შერჩეულ პოლიგრაფიულ საწარმოში.
3. ოქმის ფორმების პოლიგრაფიული საწარმოდან გამოტანის უფლება აქვს სათანადოდ გაფორმებული მინდობილობით აღჭურვილ პირს.
მუხლი 3. ოქმის შენახვა და უფლებამოსილი პირისთვის გადაცემა
1. ოქმი ინახება ოქმის აღრიცხვაზე პასუხისმგებელ პირთან (შემდგომ – პასუხისმგებელი პირი), რომელსაც ინდივიდუალური ადმინისტრაციულ-სამართლებრივი აქტით – ბრძანებით განსაზღვრავს გენერალური აუდიტორი.
2. ოქმი  ინახება  ცეცხლგამძლე კარადაში. შენახვის ადგილი დაცული და მიუწვდომელი უნდა იყოს გარეშე პირთათვის.
3. ოქმი, მის შედგენაზე უფლებამოსილ პირებზე, გაიცემა მხოლოდ წერილობითი მოთხოვნის საფუძველზე. პასუხისმგებელი პირი ოქმის გაცემას აღრიცხავს ადმინისტრაციული სამართალდარღვევის ოქმის აღრიცხვის ჟურნალში (შემდგომ – აღრიცხვის ჟურნალი).
მუხლი 4. აღრიცხვის ჟურნალის გაფორმების, წარმოებისა და შენახვის წესი
1.  აღრიცხვის ჟურნალი იწარმოება ყოველი კალენდარული წლისათვის.
2. ოქმი, მისი შედგენიდან არაუგვიანეს ხუთი სამუშაო დღისა, რეგისტრირებული უნდა იქნეს ოქმების აღრიცხვის ჟურნალში.
3. აღრიცხვის ჟურნალის ფურცლები ინომრება რიგითობის მიხედვით. მისი გარეკანი და ფურცლები უნდა იყოს ზონარგაყრილი. ამასთანავე, ზონარის კვანძზე ეკვრება ეტიკეტი, რომელიც მოწმდება სამსახურის გერბიანი ბეჭდით. ბეჭდის ლუქი დატანილი უნდა იყოს იმგვარად, რომ ანაბეჭდი გადადიოდეს როგორც ლუქის ნაწილზე, ასევე ჟურნალის ფურცელზე.
4. აღრიცხვის ჟურნალში ჩანაწერი კეთდება ლურჯი ფერის კალმით. ჩანაწერის წაშლა, ჩასწორება და მოშორება კორექტორის დახმარებით დაუშვებელია. აუცილებლობის შემთხვევაში, უზუსტო ჩანაწერი გადაიხაზება ერთი ხაზით ისე, რომ ნათლად ჩანდეს ადრე დაწერილი ტექსტი, ხოლო გრაფაში – „შენიშვნა“  პასუხისმგებელი პირი აკეთებს შესაბამის ჩანაწერს. ახალი ჩანაწერი კეთდება აღრიცხვის ჟურნალის შემდეგ გრაფაში.
5. თუ კალენდარული წლის განმავლობაში აღრიცხვის ერთი ჟურნალი აღმოჩნდება არასაკმარისი, იხსნება ახალი, რომელიც წარმოადგენს მის გაგრძელებას. იმ შემთხვევაში, თუ კალენდარული წლის ბოლოს აღრიცხვის ჟურნალი იძლევა საშუალებას მასში ჩანაწერები გაკეთდეს შემდგომი კალენდარული წლებისთვისაც, დასაშვებია მისი გამოყენება ახალი ჟურნალის გახსნის გარეშე.
6. კალენდარული წლის ბოლოს აღრიცხვის ჟურნალში პასუხისმგებელი პირი აკეთებს ჩანაწერს რეგისტრირებული ოქმების რაოდენობის შესახებ (გაცემული, გამოყენებული, გამოსაყენებლად უვარგისი ოქმებისა და  არსებული მარაგის შესახებ). 
7. აღრიცხვის ჟურნალი ინახება პასუხისმგებელ პირთან. შენახვის ადგილი უნდა იყოს დაცული და მიუწვდომელი გარეშე პირთათვის და  ინახებოდეს ცეცხლგამძლე კარადაში.
8. აღრიცხვის ჟურნალის შენახვისას უზრუნველყოფილი უნდა იქნეს მასში ასახული მონაცემების დაცულობა. აღრიცხვის ჟურნალი ან/და მასში არსებული მონაცემები არ შეიძლება გაიცეს მესამე პირზე/პირებზე, გარდა საქართველოს კანონმდებლობით გათვალისწინებული შემთხვევებისა. 
9. დასაშვებია ოქმების აღრიცხვა ოქმების აღრიცხვის ჟურნალის ელექტრონულ ვერსიაში, რომლის წერილობითი ფორმით ამობეჭდვა უნდა მოხდეს ყოველი წლის ბოლოს. ოქმების აღრიცხვის ჟურნალის ელექტრონული ვერსიის მიმართ ამ მუხლის მოთხოვნები ვრცელდება მისი წერილობითი ფორმით ამობეჭდვის შემდეგ.
მუხლი 5. ოქმის შედგენა
1. ოქმი ივსება ლურჯი, ბურთულიანი კალმით. ოქმში ჩანაწერი კეთდება გარკვევით, დაუშვებელია გადახაზვა, გადაშლა, გადაფხეკა და ა.შ. ოქმის დაზიანების ან მასში არასწორი მონაცემების შეტანის შემთხვევაში დგება ახალი ოქმი. ძველი გადაიხაზება ჯვარედინად, რომელსაც ოქმის შედგენაზე უფლებამოსილი პირი გაუქმების მიზეზის მითითებით აბარებს  პასუხისმგებელ პირს.
2. ოქმის შედგენაზე უფლებამოსილი პირი ვალდებულია ოქმის შედგენიდან არაუგვიანეს 3 სამუშაო დღისა, პასუხისმგებელ პირს მიაწოდოს ინფორმაცია ოქმის შევსებასთან დაკავშირებით.
3. ოქმის შედგენაზე უფლებამოსილი პირი მისთვის გადაცემული ოქმის დაკარგვის შემთხვევაში, ინფორმაციას  წერილობითი სახით დაუყოვნებლივ აცნობებს  გენერალურ აუდიტორს.
მუხლი 6. გამოსაყენებლად უვარგისი ოქმის ჩამოწერა
1. გამოსაყენებლად უვარგისი ოქმის ჩამოწერა შეიძლება:
ა) შევსების დროს დაშვებული შეცდომის გამო;
ბ) ოქმის ფიზიკური დაზიანების გამო;
გ) საქართველოს კანონმდებლობით გათვალისწინებულ სხვა შემთხვევაში.
2. ოქმის გამოსაყენებლად უვარგისად მიჩნევის შემთხვევაში თანამშრომელი, რომლის ქმედების შედეგად დადგა ამ მუხლის პირველი პუნქტით გათვალისწინებული პირობა, დაუყოვნებლივ (არაუგვიანეს 3 სამუშაო დღისა) შესაბამისი ახსნა-განმარტებით მიმართავს პასუხისმგებელ პირს, რის შემდეგ დგება გამოსაყენებლად უვარგისი ადმინისტრაციული სამართალდარღვევის ოქმის ჩამოწერის აქტი (შემდგომში - ჩამოწერის აქტი).
3. ჩამოწერის აქტში უნდა მიეთითოს გამოსაყენებლად უვარგისი ოქმის ნომერი და ამ მუხლის პირველი პუნქტით განსაზღვრული ოქმის უვარგისობის მიზეზი.
4. ჩამოწერის აქტი ხელმოწერილი უნდა იქნეს ოქმის შედგენაზე უფლებამოსილი და მის აღრიცხვაზე პასუხისმგებელი პირების მიერ, თარიღის მითითებით.
5. ჩამოწერის აქტის რეკვიზიტები მიეთითება აღრიცხვის ჟურნალში შესაბამის გრაფაში.
[bookmark: _GoBack]6. გამოსაყენებლად უვარგისი ოქმი და ჩამოწერის აქტი ინახება პასუხისმგებელ პირთან. შენახვის ადგილი დაცული და მიუწვდომელი უნდა იყოს გარეშე პირთათვის და ინახებოდეს ცეცხლგამძლე კარადაში.
7. გამოსაყენებლად უვარგისი ოქმის ექსპერტიზა – უტილიზაცია ხორციელდება მოქმედი კანონმდებლობის შესაბამისად. 

